text: Det må man, når man bliver angrebet
  10 januar 2016 kl. 18.07
  Camilla Hammerum er ekspert i strafferet, og hun forklarer her, hvad man må, hvis man bliver angrebet. 
  TV SYD fortæller søndag historien om Morten Mølbæk, der er sigtet for grov vold, efter han forsvarede sig mod to-tre overfaldsmænd, der overfaldt ham på et diskotek. TV SYD har derfor stillet spørgsmålet om, hvor meget man må forsvare sig selv, når man bliver angrebet til adjunkt Camilla Hammerum ved det juridiske institut på Aarhus Universitet, der er ekspert i strafferet.
  - Når man bliver udsat for et angreb, så har man ret til at forsvare sig. Så må man begå vold, og det kan man begå straffrit, når man altså er under angreb, starter Camilla Hammerum sin forklaring.
  Man må dog ikke forsvare sig med ubegrænsede midler.
  - Når man bliver angrebet, så må man forsvare sig med midler af samme grovhed, som dem man bliver angrebet med. Det er en tommelfingerregel. Det er et skøn i den konkrete sag, men man må gøre det, der er nødvendigt og forsvarligt for at stoppe det angreb, som man er udsat for, siger Camilla Hammerum.
  Der er også en vis margin til at overreagere, forklarer Camilla Hammerum. Hele hendes forklaring kan du se øverst i artiklen.
  